**Veszélyhelyzeti intézkedések**

**Az óvoda ügyeleti rendben történő nyitva tartása alatti csoportalakítások, beosztások, munkarend, kiegészített szokások- és szabályok betartásának terve**

**A Kormány 152/2020. (IV. 27.) Korm. rendelete a veszélyhelyzet során a gyermekek napközbeni felügyeletével kapcsolatos intézkedésekről alapján egy csoportban legfeljebb 5 gyermek ügyeleti rendben történő felügyeletét határozta meg.**

A gyermekek mellett a rájuk vigyázó felnőttek száma 2 fő, 1 fő óvodapedagógus, 1 fő dajka vagy pedagógiai asszisztens.

A kontaktusok és csoportosulások minimalizálására, lehetőség szerint elkerülése érdekében kérjük az alábbiak tudomásul vételét és betartását:

* Ügyeletet csak az a szülő kérhet gyermeke számára, aki a kérdőívben feltett kérdésekre teljes felelőssége tudatában válaszol, és kötelezően betartja az előírt szabályokat!
* A gyermekek átvétele és hazaadása az aulában történik, ez idő alatt a szájmaszk viselése mindenkire nézve kötelező!
* A gyermek érkezéskor átveszi az óvodai benti ruháját, majd nejlonzacskóba teszi a levetett ruhát és ezután kezet mos, mielőtt a csoportszobába lépne. Reggeli udvari gyülekező esetén is kötelező érkezéskor a kézmosás!
* Az óvodába csak egészséges gyermek jöhet!
* Érkezéskor mindenkinek kötelező a hőmérséklet ellenőrzés!
* Védőnői tisztasági szűrés jelenleg nem biztosított az óvodában!
* A különböző délutáni foglalkozások szünetelnek.
* A gyermekek fejlesztését továbbra is online módon folytatják a szakszolgálat dolgozói.

**Az egészséges életmód alakítása**

*Testápolás, tisztálkodás*

* A mosdóban maximum 5 gyermek és 2 felnőtt tartózkodhat egy időben. A felnőtt folyamatosan figyel a higiénés szabályok betartására, a kézmosás folyamatának helyességére, és a papírtörlő használatára!
* A kihelyezett fertőtlenítő folyékony szappannal mossanak kezet (gyermekek, felnőttek egyaránt)!
* A felnőttek minden esetben papírtörlőt használjanak!
* Ha mosdóba szeretnének menni a gyerekek, kéredzkedjenek ki felnőttől, ne szaladjanak ki szólás nélkül és egy felnőtt ellenőrizze a higiénés szabályok betartását!

* Papírtörlők elfogyása esetén a törölközők elhelyezése olyan távolságban történjen, amely kizárja, hogy érintkezhessenek egymással!
* A törölközőket, textíliákat kötelező napi szinten kimosni, kivasalni az előírásoknak megfelelően, és a gyermekek részére tisztát kihelyezni!
* Fogmosás veszélyhelyzeti ügyeleti időben nincs!
* A WC-k és mosdókagylók, kilincsek fertőtlenítése 2 óránként kötelező!
* Fésülködésnél szükség szerint segítséget nyújtunk. A fésűjét minden gyermek a saját ruhászsákjának zsebében tárolhatja.
* A gyermekek figyelmét felhívjuk a zsebkendő szükségszerű használatára. Aki nem tud önállóan orrot fújni, annak segítünk, ösztönözve arra, hogy próbálja meg ő is. Állandó helyet alakítunk ki ehhez, megkérjük, hogy forduljon el a szeméttároló felé és tanítjuk az orrfújás technikáját. Amikor végzett, minden esetben dobja ki az elhasznált zsebkendőt és mosson kezet utána, amit felnőtt ellenőriz!
* A pedálos hulladékgyűjtő használata lábbal történjen!

*Öltözködés*

* A gyermekek zsákjának helye, ezáltal kialakított helyük kijelölése a létszámnak megfelelő legnagyobb távolságban történjen!
* Az öltözőben maximum 5 gyermek és 2 felnőtt tartózkodhat egy időben!
* Az öltözőben kialakított, helyükön öltözködjenek, ismerjék fel zsákjukat, ruhadarabjaikat, belerajzolt jelüket!
* A szülőktől kérjük az időjárásnak megfelelő, illetve folyamatosan a váltóruhák biztosítását gyermekük zsákjában, melyekre a gyermek jelét jól láthatóan rajzolják fel! Amennyiben nem található jel a ruhadarabokban, az óvodapedagógusok belerajzolhatják azt!

*Étkezés*

* A teremben az asztalokat egymástól a lehető legtávolabb helyezzék el a dolgozók, a gyermekeket az asztaloknál a létszámtól függően a legtávolabbi helyre ültessék egymástól!
* A terítés és az asztalok leszedése a felnőttek feladata, a kontaktusok elkerülése érdekében.
* Lehetőség szerint, minél több időt töltsenek a gyerekek az udvaron, megfelelő hőmérséklet esetében az étkezések közül a reggeli és az uzsonna is történhet a szabad levegőn.
* Az élelmezésvezető és a szülők segítségével napi szinten biztosítjuk számukra gyümölcsök, zöldségek fogyasztását.
* A folyadékbevitelt egész nap folyamán biztosítjuk a gyermekeknek, saját jellel ellátott poharakkal, elkerülve a poharak egymáshoz érintését.
* Az ételallergiás gyermekek ételbehozatalára szigorú szabályok vonatkoznak. Az ételtároló dobozokat a szülő köteles napi szinten fertőtleníteni!
* Az uzsonna hazaadása jelen helyzetben nem megoldható.

*Mozgás, testedzés*

* A mozgáslehetőséget napi szinten biztosítjuk, lehetőség szerint szabadlevegőn, a lehető legtöbb időt töltve az udvaron.

*Pihenés, alvás*

* Pihenés, alvás előtt alaposan kiszellőztetünk, a gyermekek leveszik a fekvéshez kényelmetlenebb ruhadarabokat és az ágyuk alá, a cipőjükre helyezik.
* A pihenés, alvás időben a gyermekek ágyát egymástól 2 méteres távolságban kell elhelyezni, folyamatos szellőztetés mellett biztosítva a pihenést, nyugodt alvást.
* Alvókát hozhatnak magukkal a gyerekek abban az esetben, ha azt a ruhászsákjában tárolja a nap többi részében és a szülő vállalja a napi szintű tisztítását. Egyéb esetben nem hozható!
* Az ébresztés folyamatosan történik, a mosdózás szabályait betartva (max. 5 gyermek, 2 felnőtt a mosdóban).

*Egészségvédelem, egészségmegőrzés, betegségmegelőzés*

* Az óvodapedagógusok válasszanak olyan játékeszközöket, mind az udvari, mind a csoportszobában találhatók közül, melyek elegendőek maximum 5 gyermek számára, korosztályuknak megfelelő és takarításuk naponta többször is megoldható.
* Biztosítjuk a folyamatos a szellőztetést.
* Udvari tartózkodás idejét a lehető legoptimálisabban használjuk ki.
* Minden nap fogyasztanak gyümölcsöt, zöldséget a gyerekek.
* Figyelünk a megfelelő zsebkendőhasználatra, tisztálkodási szokásokra, az időjárásnak megfelelő öltözékre.
* Alvókán kívül, otthonról játékot behozni TILOS!

*A gyermekek lelki egészségének gondozásával kapcsolatos feladataink:*

* Kiemelt feladatunk szorongásukat, félelmüket csökkenteni, biztonságot, biztonságérzetet nyújtani feléjük, érezzék magukat jól az óvodában a veszélyhelyzet idején is.
* Szeretetteljes légkörben fogadjuk őket és ebben élnek nap, mint nap az óvodában.
* Beszélgetéssel kezdjük a napot, igyekszünk megalapozni a jó hangulatot, hogy szívesen jöjjenek óvodába.
* Igyekszünk biztosítani számukra a sürgetésmentes légkört.
* Időt biztosítunk a tevékenységek elmélyülésére, kiélésére.
* Példamutatásunkkal ösztönözzük a gyerekeket a helyes szabályok betartására.
* Prevenciós és korrekciós testi, lelki nevelési feladatokat látunk el.

* Differenciáltan segítünk, ösztönzünk, figyelünk, dicsérünk, példát állítunk és mutatunk. számukra.

**Az érzelmi, az erkölcsi és az értékorientált közösségi nevelés veszélyhelyzet idején is**

 A családi nevelést gyermekszeretetünkkel, a családokkal kialakított kapcsolatainkkal, pozitív értékrendünkkel és attitűdünkkel kiegészítve legfontosabb célunk, hogy érzelmi biztonságot nyújtó, nyugodt, otthonos, családias, derűs, szeretetteljes légkörben segítsük a gyermekek szocializációjának fejlődését, az alapvető erkölcsi normák és tulajdonságok, a másság elfogadásának kialakulását, melyek az együttéléshez elengedhetetlenek.

 Ezt úgy érjük el, hogy mindig szeretettel, kedvesen fogadjuk a gyerekeket. Érezzék, hogy biztonságos, jó helyen vannak. Merjenek szólni, hozzánk szólni, ha valamit szeretnének. Biztosítjuk számukra a szeretetteljes, aktív légkört. Fontos elérnünk, hogy jól érezzék magukat, folyamatosan biztosítva számukra a szabad mozgásteret és a szabad játékot.

A jókedv, a humor jellemzi mindennapjainkat, ez segít a legtöbbet jelen helyzetben, ezzel tudjuk legjobban oldani a gyermekekben felgyülemlő feszültséget, ezáltal is segítve a családokat.

Amikor megérkeznek az óvodába, örömmel fogadjuk őket. Sokat játszunk a gyerekekkel, építve kíváncsiságukra, ezzel is elérve azt, hogy bizalommal forduljanak hozzánk és egymáshoz. Éreztetjük a gyerekekkel, hogy a közös tevékenységek, a közös játék mennyi élményt, örömöt tartogat a számukra. Differenciáltan fejlesztjük a gyerekek önbizalmát, önértékelését, önismeretét, énképét a már meglévő jó képességeik erősítésével, ezzel is elterelve figyelmüket pozitív élmények irányába.

A születésnapokat, a névnapokat megünnepeljük, a gyermekek énképének, pozitív önértékelésének erősítését segítjük a pozitív tulajdonságaik kiemelésével. Jó kívánságokkal köszöntjük az ünnepeltet és énekléssel és a verseléssel lepjük meg. **Sütemény jelen helyzetben nem hozható, boltban, blokkal igazolt vásárlással csomagolt kekszet lehet hozni helyette.**

Az esetlegesen konfliktust kezdeményező gyermekeket igyekszünk feladatokkal, tevékenységekkel kizökkenteni, elterelni a negatív viselkedéstől, szükség szerint akár egymástól is. Amennyiben ezek a módszerek nem hozzák meg a kellő eredményt, akkor a gyermek által megkezdett tevékenységet megállítjuk és kiemeljük abból. Ebben segítségünkre lehet a dajka néni vagy a pedagógiai asszisztens. Fegyelmező intézkedéseinkkel igyekszünk mindig pozitív irányba hatni.

**Az anyanyelvi, értelmi fejlesztés és nevelés megvalósítása**

Az ***anyanyelv*** használata szerves része az óvodai élet minden mozzanatának, ezért fontos, hogy beszédünk követésre méltó legyen, világosan, érthetően, egyszerűen beszéljünk. A kapcsolatteremtés legfontosabb eszköze a beszéd, a kommunikáció. Kérdéseink fejlesszék a gyerekek gondolkodását, beszédre ösztönzőek legyenek.

Az ***értelmi képességek*** fejlesztése, érzékelés, észlelés, figyelem, emlékezet, gondolkodás, képzelet, kreativitás sokféle, változatos, játékos tevékenységen keresztül valósul meg.

Előtérbe kerül az egyéni foglalkozások lehetősége, differenciálás, személyre szabott fejlesztés, mely minden területen megvalósítható.

**Játék**

A játék, a szabad játék az óvodáskorú gyermek alapvető tevékenysége, ebben éli ki magát. Örömforrás, melynek motivációja maga a tevékenység, ezért folyamatosan biztosítjuk számukra a tartalmas, zavartalan, hosszantartó játék feltételeit, ezzel is segítve a gyerekek legmegfelelőbb fejlődését. Fontos az érzelemgazdag, szeretetteljes, családias légkör kialakítása, melyben a gyerekek nyugodt körülmények között aktívan tudnak játszani. Szabad mozgásteret, helyet, eszközt biztosítunk, hagyunk időt a játékok kibontakozására. A játékeszközöket elérhető helyre tesszük, hogy bármikor hozzáférhessenek.

Ezeket a dajka nénik, illetve a pedagógiai asszisztensek naponta többször fertőtlenítik. Igyekszünk a gyerekeknél a csoportosulást megelőzni, eltereléssel, játékötletek adásával.

**Munka jellegű tevékenységek**

Óvodába lépéskor támaszkodunk a munka játékkal megegyező sajátosságaira, megtanítjuk a gyerekeket a feladatok elvégzésére, megismertetjük velük az adott munka eszközeit, használatát, a munkafogások sorrendjét.

Az udvaron összegyűjtjük a leveleket, ágakat, elvisszük a komposztálóba. Öntözünk, madarat etetünk, segítünk a kiskert gondozásában.

Tevékenységeink, pozitív személyiségünk segítségével teremtjük meg a gyermekek számára a biztonságos, szeretetteljes, félelem és szorongásmentes légkört, segítve ezzel a gyermekeknek és a családoknak.

A szabályok betartása a vészhelyzet idején alakított ügyeleti óvodai ellátási időre vonatkozólag kötelező, érvényessége visszavonásig tart!

**Tudomásul vettem a vészhelyzet idején betartandó szabályokat, melyeket magamra nézve kötelezőnek tartok.**

 ………………………………

Szülő aláírása

Dátum:

**Felhívom a Szülők figyelmét, hogy beteg gyermek, illetve a gyermek családjában előforduló betegségek esetén a gyermek bevételét az óvodapedagógusok megtagadhatják és ezután kizárólag orvosi igazolással jöhetnek óvodába!**

**A szabályokat az emberi élet és egészségének védelmében alkottam meg! Köszönjük együttműködésüket és megértésüket!**

 Szikszai Éva

 megbízott óvodavezető

Mogyoród, 2020. április 28.